Diari Oficial de la Generalitat Valenciana


Sumari del DOGV 4453, del 05-03-2003 (2003/2459)

RESOLUCIÓ de 24 de febrer de 2003, del director general per als Recursos Humans, que convoca un concurs general de trasllats per a la provisió de places vacants de servicis veterinaris de la Conselleria de Sanitat en centres de Salut Pública, del grup A, veterinari d'àrea, inspector veterinari d'escorxador i coordinador veterinari d'àrea, funcionaris d'Administració Especial de la Generalitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4453

Data del DOGV
:   05-03-2003

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2003/2459


Data del document
:   24-02-2003

Organisme emissor
:   Conselleria de Sanitat

Tipus de document
:   Resolució

Anàlisi jurídica

 Descriptors 

:   * concurs administratiu
    * veterinari

RESOLUCIÓ de 24 de febrer de 2003, del director general per als Recursos Humans, que convoca un concurs general de trasllats per a la provisió de places vacants de servicis veterinaris de la Conselleria de Sanitat en centres de Salut Pública, del grup A, veterinari d'àrea, inspector veterinari d'escorxador i coordinador veterinari d'àrea, funcionaris d'Administració Especial de la Generalitat Valenciana. [2003/2459]
  
Per raó de l'atribució de la gestió del personal d'institucions sanitàries conferida a la Conselleria de Sanitat pel Decret 71/1989, i també de les previsions del Decret 114/1989, que regula l'existència de l'oferta pública d'ocupació de personal sanitari, la competència de la qual també es conferix a la Conselleria de Sanitat, concretades en el Decret 252/94, de 7 de desembre, del Consell de la Generalitat Valenciana; d'acord també amb el Decret Legislatiu de 24 d'octubre de 1995, que aprova el Text Refós de la Llei de la Funció Pública Valenciana, desplegat en matèria de provisió de llocs de treball en el Decret 33/1999, de 9 de març.
  
El Decret 30/88, de 7 de març, definix i estructura els servicis veterinaris, distingint entre els que depenen de la Conselleria de Sanitat a través de les àrees de Salut i els seus centres de Salut Pública, cosa que conferix a este personal la qualitat de personal sanitari, la gestió i provisió dels lloc del qual pertany a esta conselleria, que al seu torn desdobla en coordinador veterinari d'àrea, veterinari d'àrea i inspector veterinari d'escorxador, amb funcions d'acció sanitària integrada; i els que depenen de la Conselleria d'Agricultura i Pesca, amb funcions de millora, protecció i estadística de les produccions ramaderes. Són objecte d'este concurs, doncs, les places de servicis veterinaris de la Conselleria de Sanitat que, a més a més, estan incloses en la RLT de centres de Salut Pública, ja que només estes places depenen de la Conselleria de Sanitat quant a selecció i provisió dels seus llocs i podrien estar incloses en l'oferta pública d'ocupació publicada pel Decret 252/94, de la qual deriva este concurs general, que culmina el corresponent procés selectiu amb la participació, en qualitat de funcionaris de nou ingrés, de les persones que van aprovar la convocatòria.
  
A més a més, la present convocatòria fa compatible el dret a perfeccionar la condició de funcionari de carrera d'este personal funcionari de nou ingrés juntament amb el dret de part d'eixe mateix personal a obtindre amb destinació definitiva de manera preferent el lloc que interinament estigueren ocupant, per trobar-se dins de l'àmbit d'aplicació de la disposició addicional deu i la disposició transitòria segona de la Llei 9/1999 de la Generalitat Valenciana.
  
Fent ús de les competències delegades per l'Orde de 18 de febrer de 2000, de la Conselleria de Sanitat, que delega atribucions en matèria de contractació administrativa, gestió econòmica i gestió de personal en diversos òrgans de la conselleria, es convoca un concurs general de trasllats per a la provisió de places vacants dels centres de Salut Pública, del grup A, veterinari d'àrea, inspector veterinari d'escorxador i coordinador veterinari d'àrea, funcionaris d'Administració Especial, dependents de la Conselleria de Sanitat, d'acord amb les bases següents:
  
Primera. Requisits de participació
  
1.1. Concursants amb caràcter voluntari
  
Poden participar en este concurs els funcionaris de carrera d'Administració Especial de la Generalitat Valenciana, del grup A, amb plaça en propietat de veterinari d'àrea, inspector veterinari d'escorxador o coordinador veterinari d'àrea inclosa en la Relació de Llocs de Treball de Centres de Salut Pública de la Direcció General per a la Salut Pública de la Conselleria de Sanitat, publicada en el DOGV núm. 4.420, de 17 de gener de 2003.
  
També poden participar-hi els funcionaris de carrera d'Administració Especial de la Generalitat Valenciana de servicis veterinaris de la Conselleria de Sanitat, grup A, que, si han accedit des d'una plaça de les esmentades en el paràgraf anterior, es troben en situació de servicis en altres administracions públiques, en excedència voluntària o en excedència per a l'atenció de fills. El personal que participe en el concurs des de la situació de servicis en altres administracions públiques o d'excedència voluntària per interés particular o per agrupació familiar ha d'acreditar que han transcorregut més de dos anys des que es va declarar eixa situació fins el dia d'acabament del termini de presentació d'instàncies.
  
1.2. Forçosos
  
Han de participar en este concurs els funcionaris de carrera d'Administració Especial de la Generalitat Valenciana, del grup A, amb adscripció provisional en una plaça de veterinari d'àrea, inspector veterinari d'escorxador i coordinador veterinari d'àrea inclosa en la Relació de Llocs de Treball de Centres de Salut Pública citada en el punt 1, també els funcionaris de carrera de servicis veterinaris de la Conselleria de Sanitat en situació d'expectativa de destinació, d'excedència forçosa o de suspensió ferma amb pèrdua del lloc de treball que concloga durant el termini de presentació d'instàncies, situacions a les quals s'haja accedit des d'una plaça de l'esmentada llista de llocs de treballs.
  
El personal que es trobe en algun d'estos casos i no participe en el concurs serà declarat excedent voluntari.
  
De la mateixa manera, està obligat a participar-hi, amb la intenció de ser adjudicatari d'una plaça i d'adquirir la condició de funcionari de carrera, el personal funcionari de nou ingrés que va superar les proves selectives convocades per Resolució d'11 de maig de 2000, del director general per als Recursos Humans i Econòmics, que convoca un concurs-oposició per a la provisió de places vacants dels centres de Salut Pública, del grup A, de servicis veterinaris d'àrea de la Conselleria de Sanitat, funcionaris d'Administració Especial (DOGV núm. 3.756, de 24.05.2000), d'acord amb la base 10 d'eixa convocatòria. El personal que especifica este paràgraf que no participe en el concurs serà declarat decaigut dels seus drets inherents al concurs-oposició esmentat.
  
Segona. Presentació de sol·licituds
  
2.1. Model
  
Les persones interessades a participar en el concurs de trasllats han d'omplir una sol·licitud que s'ajuste necessàriament al model de l'annex III.
  
2.2. Presentació
  
Les sol·licituds, adreçades a la Direcció General per als Recursos Humans i ben emplenades, s'han de presentar en les unitats de registre de les dependències administratives següents:
  
- 03071 Alacant, carrer de Girona, núm. 26.
  
- 03795 Alcoi, avinguda del País Valencià, núm. 33.
  
- 12584 Castelló de la Plana, plaça de l'Hort dels Corders, núm. 12.
  
- 46682 València, Gran Via de Ferran el Catòlic, núm. 74.
  
O bé mitjançant qualsevol de les formes previstes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2.3. Termini
  
El termini de presentació d'instàncies és de 20 dies hàbils, comptadors des de l'endemà de la publicació de la convocatòria en el Diari Oficial de la Generalitat Valenciana.
  
Tercera. Documentació que s'ha d'adjuntar a la instància
  
Juntament amb la sol·licitud els concursants han d'aportar una fotocòpia del DNI, una fotocòpia compulsada del nomenament que ha donat lloc al seu dret a participar-hi, i també qualsevol altre document que acredite el compliment de requisits de participació.
  
Els participants també han de presentar tots els documents acreditatius de l'antiguitat, titulacions, grau personal reconegut, treball fet, cursos de formació i perfeccionament, coneixement de valencià, coneixement d'idiomes comunitaris i d'altres mèrits que vulguen al·legar, en relació amb el barem de mèrits aplicable.
  
Els concursants en situació d'excedència han d'aportar una fotocòpia compulsada de la resolució que els la concedia.
  
Els funcionaris de nou ingrés han d'aportar únicament la instància juntament amb la petició de places.
  
Quarta. Llocs objecte de la convocatòria
  
Amb este concurs s'oferixen a cobertura definitiva la totalitat de places vacants disponibles de veterinari d'àrea, inspector veterinari d'escorxador i coordinador veterinari d'àrea, incloses en la Relació de Llocs de Treball de Centres de Salut Pública dependents de la Conselleria de Sanitat, publicada en el DOGV núm. 4.420, de 17 de gener de 2003, les quals s'especifiquen en l'annex I d'esta resolució. En eixe annex s'assenyalen de manera especial les places vacants ocupades per personal interí que ha superat el procediment selectiu i que a més té reconegut el dret inherent a la disposició addicional deu i disposició transitòria segona de la Llei 9/1999, de la Generalitat Valenciana, a consolidar la situació de funcionari de carrera de manera preferent en el mateix lloc de treball. L'opció a estes places es fa a condició que el seu ocupant haja sol·licitat una altra o unes altres per davant de la pròpia, i en siga finalment adjudicatari d'alguna.
  
També són objecte d'oferta a cobertura definitiva els llocs definits en el paràgraf anterior que actualment es troben coberts en propietat però que poden quedar vacants com a conseqüència d'este concurs per haver obtingut el titular d'una plaça un altre lloc de treball dels que s'oferixen. Estes places figuren en l'annex II i s'entén que l'opció a llocs de treball d'este annex es fa únicament per tal que queden vacants com a conseqüència d'este concurs.
  
a) Els qui participen voluntàriament han de sol·licitar, per orde de preferència, els llocs de treball que desitgen dels annexos I i II.
  
b) Els participants amb adscripció provisional han de sol·licitar, com a mínim, el lloc que ocupen provisionalment.
  
c) El personal que concurse des de la situació d'expectativa de destinació ha d'optar, almenys, a tots els llocs de la província on estava destinat.
  
d) El personal excedent forçós, el suspens i el personal funcionari de nou ingrés ha de sol·licitar, per orde de preferència, tots els llocs que figuren en els annexos I i II.
  
e) El personal funcionari de nou ingrés que a més tinga reconegut el dret inherent a la disposició addicional deu i disposició transitòria segona de la Llei 9/1999, de la Generalitat Valenciana, ha de sol·licitar, com a mínim, el lloc que estiga ocupant interinament, com també qualsevol altre d'ambdós annexos que vulga obtindre amb destinació definitiva de manera preferent al propi, en orde de preferència que, en eixe cas, acabarà amb la consignació en últim lloc del lloc ocupat.
  
Cinquena. Barem de mèrits
  
Els funcionaris de carrera que hi participen es puntuen d'acord amb la valoració dels mèrits que tinguen fins a la data de finalització del termini de presentació d'instàncies d'esta convocatòria, i al·leguen, relacionats amb l'antiguitat i grau, formació i mèrits específics, d'acord amb el barem aprovat per l'Orde de 20 de gener de 2000, del conseller de Justícia i Administracions Públiques, per la qual s'aproven els barems generals d'aplicació als concursos de mèrits per a la provisió de llocs de treball (DOGV núm. 3.677, de 31 de gener de 2000).
  
Els mèrits específics que es valoren són els següents:
  
1. Titulacions i cursos de 100 hores o més, fins a 3 punts:
  
- Màster en Salut Pública o oficial sanitari: 2,5 punts
  
- Diplomat en Sanitat: 1,5 punts.
  
2. Experiència en llocs semblants o d'igual o superior responsabilitat, fins a 3 punts, 0,10 punts per mes complet de servicis.
  
La puntuació màxima per mèrits específics és de 6 punts.
  
Sisena. Comissió de Valoració
  
La Comissió de Valoració la designa, per delegació del conseller de Sanitat, el subsecretari per als Recursos de Sanitat, ajustant-se a les regles establides en l'article 21 del Decret 33/99, de 9 de març, que aprova el Reglament de Selecció, Provisió de Llocs de Treball i Carrera Administrativa del Personal comprés en l'Àmbit d'Aplicació de la Llei de la Funció Pública Valenciana. La comissió la formen set membres i s'ha de designar el mateix nombre de suplents. Tots els components han de ser funcionaris de carrera de grup de titulació igual o superior al de les places convocades, i, almenys la meitat més un dels membres ha de tindre titulació de la mateixa àrea de coneixements que els llocs objecte de concurs. Té la composició següent:
  
- Cinc membres entre el personal de l'administració de la Generalitat Valenciana, dels quals un és nomenat president, un altre secretari, amb veu i vot, i tres vocals.
  
- Dos vocals proposats per les organitzacions sindicals en els termes que es fixen en els pactes a què fa referència la Llei 9/1987, de 12 de juny.
  
El funcionament de la comissió s'adapta al que establix per als òrgans col·legiats la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999.
  
Setena. Adjudicació de destinacions
  
L'adjudicació de destinacions als funcionaris de carrera es fa segons l'orde de la puntuació obtinguda per aplicació del barem de la base cinquena. El personal que concurse des de la situació d'excedència forçosa o per atenció de fills té prioritat, per eixe orde, per a obtindre un lloc de treball de nivell igual al seu grau personal reconegut. La puntuació mínima per a adjudicar un dels llocs convocats és de 2,8 punts, excepte els de coordinador veterinari, en què és de 5,6 punts.
  
El resultat de l'avaluació i l'adjudicació provisionals es reflectix en una llista que comprén la totalitat del personal concursant, ordenada de major a menor puntuació total, amb la indicació per a cada un d'ells de l'obtinguda en cada un dels apartats del barem, i amb expressió del lloc adjudicat, si és el cas. Esta llista s'ha d'exposar al públic en els taulers d'anuncis dels servicis centrals i territorials de la Conselleria de Sanitat. L'adjudicació provisional ha de tindre present l'opció preferent del personal funcionari de nou ingrés que ocupa plaça en interinitat que té reconegut eixe dret, tal com s'articula en la base quarta. Contra esta adjudicació provisional els concursants poden interposar una reclamació davant la comissió avaluadora durant el termini de deu dies hàbils.
  
Una vegada transcorregut este termini, la comissió resol les reclamacions presentades i formula la llista definitiva d'adjudicació de llocs al personal funcionari de carrera.
  
Una vegada feta l'assignació de places al personal funcionari de carrera, es fa l'adjudicació de places al personal funcionari de nou ingrés, per orde de la puntuació obtinguda en el seu procés selectiu, entre les places que hagen quedat vacants dels annexos I i II després del concurs del personal funcionari de carrera.
  
Tot això s'envia a l'autoritat convocadora perquè es publique en el Diari Oficial de la Generalitat Valenciana mitjançant una resolució.
  
Huitena. Resolució del concurs
  
La present convocatòria s'ha de resoldre en un termini no superior a 3 mesos, comptadors des de la data d'acabament del termini de presentació d'instàncies.
  
Novena. Irrenunciabilitat de les destinacions
  
Els participants poden desistir de participar dins del termini de presentació d'instàncies. Una vegada acabe eixe termini no s'accepta cap desistiment i els participants queden vinculats al resultat del concurs.
  
Les destinacions adjudicades són irrenunciables.
  
El personal funcionari de nou ingrés que no siga adjudicatari de plaça per no haver sol·licitat totes les oferides, que desistisca de la seua sol·licitud o que renuncie a la plaça adjudicada, perd tots els drets inherents a la participació en el concurs-oposició.
  
Deu. Cessament i presa de possessió
  
Els funcionaris de carrera que obtinguen plaça han de cessar en la que puguen estar ocupant dins dels 3 dies hàbils següents a la publicació de la resolució d'este concurs. La presa de possessió de la nova plaça ha de fer-se dins dels 3 dies següents al cessament, si les places són de la mateixa localitat; en el termini de 15 dies, si són de localitats diferents de la mateixa àrea de salut, o d'un mes si pertanyen a distinta localitat i distinta àrea de salut.
  
Els funcionaris de carrera que participen des d'una situació que no comporta la reserva de plaça i els funcionaris de nou ingrés, disposen d'un mes per a la presa de possessió de la plaça adjudicada des de l'endemà de la publicació de la resolució d'este concurs. Si es fa ús d'este termini, mentre dure no es merita cap retribució.
  
Onze. Recursos
  
Contra la present resolució de convocatòria, les bases i tots els actes administratius que dicte per a executar-la el director general per als Recursos Humans de la Conselleria de Sanitat, que exhaurixen la via administrativa, les persones interessades poden interposar un recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos, comptadors des de la publicació de l'acte recorregut, d'acord amb el que disposen els articles 109 i 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció modificada per la Llei 4/1999, i els articles 8.2.a), 14.2 i 46 de la Llei 29/1998, de 13 de juliol, reguladora de la Jurisdicció Contenciosa Administrativa. Potestativament poden interposar recurs de reposició en el termini d'un mes, segons que disposen els articles 116 i 117 de l'anomenada Llei 30/92, segons la redacció modificada per la Llei 4/1999.
  
Contra les resolucions i els actes de tràmit que impedisquen la continuació en el procediment dictats per la comissió de valoració que ha de jutjar el concurs, pot interposar-se recurs d'alçada, en el termini d'un mes, davant el director general per als Recursos Humans, per delegació del subsecretari per als Recursos de Sanitat.
  
Tot això sense perjudici que s'use qualsevol altre recurs que per al seu dret estime convenient.
  
València, 24 de febrer de 2003.- El director general per als Recursos Humans: José Cano Pascual.